Schleswig-Holstein-Sonderburg-Glücksburg

**Schleswig-Holstein-Sonderburg-Glücksburg**, på dansk også kjent som **Slesvig-Holsten-Sønderborg-Lyksborg** (også skrevet **Glücksborg** på dansk), er en av flere grener i fyrstehuset Oldenburg. Denne grenen har navnet fra Glücksburg nord i Tyskland. Kongefamiliene i Danmark, Storbritannia og Norge, og den tidligere kongefamilien i Hellas tilhører denne slektsgrenen.

Denne grenen nedstammer fra hertugene av Schleswig-Holstein-Sonderburg-Beck. Den siste av dem ble *hertug av [[Glücksburg]]* og endret sin tittel til hertug Wilhelm av Schleswig-Holstein-Sonderburg-Glücksburg. Han var gift med prinsesse Luise Caroline av Hessen-Kassel, et barnebarn av kong Frederik V av Danmark.

Hverken hertugene av Beck eller Glücksburg var suverene herskere – de mottok sine land i len fra de suverene hertugene av Slesvig og Holstein – kongene av Danmark og (før 1713 og 1773) hertugene av Schleswig-Holstein-Gottorp og deretter Holstein-Gottorp.

Hertug Friedrich Wilhelms fjerde sønn, Christian, ble valgt til tronfølger av den barnløse kong Frederik VII av Danmark, siden Christian var gift med Frederiks kusine, Luise Caroline av Hessen-Kassel. Christian besteg den danske tronen i 1863 som kong *Christian IX*. Tidligere samme år ble hans sønn, prins Wilhelm, valgt til konge av Hellas. I 1905 ble kong Christians sønnesønn, prins Carl av Danmark, valgt til konge av Norge. Christian hadde et stort antall etterkommere, hans døtre ble bl.a. gemalinner til kongen av Storbritannia og tsaren av Russland.

## Norge

* Kong Haakon VII av Norge (1872–1957, regjerte 1905–1957)
* Kong Olav V av Norge (1903–1991, regjerte 1957–1991)
* Kong Harald V av Norge (født 1937, har regjert siden 1991)

## Danmark

* Kong Christian IX av Danmark (1818–1906, regjerte 1863–1906)
* Kong Frederik VIII av Danmark (1843–1912, regjerte 1906–1912)
* Kong Christian X av Danmark (1870–1947, regjerte 1912–1947)
* Kong Frederik IX av Danmark (1899–1972, regjerte 1947–1972)
* Dronning Margrethe II av Danmark (født 1940, regjerte 1972-2024)
* Kong Frederik X av Danmark (født 1968, har regjert siden 2024])

## Hellas

* Kong Georg I av Hellas (1845–1913, regjerte 1863–1913)
* Kong Konstantin I av Hellas (1868–1923, regjerte 1913–1917 og 1920–1922)
* Kong Aleksander I av Hellas (1893–1920, regjerte 1917–1920)
* Kong Georg II av Hellas (1890–1947, regjerte 1922–1923 og 1935–1947)
* Kong Paul I av Hellas (1901–1964, regjerte 1947–1964)
* Kong Konstantin II av Hellas (1940–2023, regjerte 1964–1973)

## Andre sentrale medlemmer av slektsgrenen

* Dronning Alexandra av Storbritannia (1844–1925) – datter av kong Christian IX av Danmark, gift med kong Edvard VII av Storbritannia, mor til blant annet kong Georg V av Storbritannia og dronning Maud av Norge
* Kong Charles III av Storbritannia (1948–d.d.) – sønn av prins Philip
* Prinsesse Dagmar av Danmark, tsarina Maria Feodorovna (1847–1928) – datter av kong Christian IX av Danmark, gift med tsar Aleksander III av Russland, mor til tsar Nikolaj II av Russland
* Prinsesse Ingeborg av Danmark (1878–1958) – datter av kong Frederik VIII av Danmark, gift med prins Carl av Sverige, hertug av Västergötland, mor til prinsessene Margaretha, Märtha og Astrid, og prins Carl, hertug av Östergötland
* Prinsesse Elena av Hellas og Danmark (1896–1982) – gift med kong Carol II av Romania og mor til kong Mikael I av Romania
* Prinsesse Olga av Hellas og Danmark (1903–1997) – gift med prinsregent Pavle av Jugoslavia
* Prinsesse Irene av Hellas og Danmark, hertuginne av Aosta (1904–1974) – gift med kong Tomislav II av Kroatia
* Prinsesse Marina av Hellas og Danmark (1906–1968) – gift med prins Georg av Storbritannia, hertug av Kent
* Prinsesse Cecilie av Hellas og Danmark (1911–1937) – gift med arvestorhertugen av Hessen-Darmstadt, søster av prins Philip, hertug av Edinburgh; omkom sammen med hele sin familie i et flykrasj
* Prinsesse Alexandra av Hellas (1921–1993) – gift med kong Peter II av Jugoslavia
* Prins Philip av Storbritannia, hertug av Edinburgh (1921–2021) – barnebarn av kong Georg I av Hellas, gift med dronning Elisabeth II av Storbritannia
* Dronning Sofia av Spania (født 1938) – datter av kong Paul I av Hellas, gift med kong Juan Carlos I av Spania

## Eksterne lenker
* 
*  Schleswig-Holstein-Sonderburg-Glücksburg Royal Family